Փոլ Ուիլան

**Փոլ Նիկոլաս Ուիլան** (, ), ԱՄՆ քաղաքացի, ԱՄՆ ծովային հետևակի նախկին զինվորական: 2018 թվականի դեկտեմբերին ձերբակալվել է Ռուսաստանում, ապա դատապարտվել լրտեսության մեղադրանքով։ 2020 թվականի հունիսին դատապարտվել է 16 տարվա ազատազրկման։

2024 թվականի օգոստոսի 1-ին ազատ է արձակվել Ռուսաստանի և Արևմուտքի միջև բանտարկյալների փոխանակման շրջանակներում։

## Կենսագրություն
Ծնվել է Կանադայում, իռլանդական ծագում ունեցող ընտանիքում, որը 1960-ականների սկզբին, աշխատանք փնտրելու նպատակով,Մեծ Բրիտանիայից տեղափոխվել էր Կանադա: 1970-ական թվականների սկզբին ընտանիքը Կանադայից տեղափոխվում է Միացյալ Նահանգներ, և Ուիլանը դպրոցն ավարտում է ամերիկյան Միչիգան նահանգում: Բացի ԱՄՆ քաղաքացիությունից, նա նաև ունի Կանադայի, Իռլանդիայի և Մեծ Բրիտանիայի քաղաքացիություն։

Դպրոցից հետո Փոլը ծառայել է ոստիկանությունում, իսկ 2001 թվականին դարձել կադրային հարցերով զբաղվող Kelly Services ընկերության ՏՏ մասնագետ: 2003 թվականին հինգ տարով դադար է վերցրել՝ ծառայության անցնելով Միացյալ Նահանգների ծովային հետևակի կորպուսի ռեզերվում, որտեղ զբաղեցրել է վարչական և ղեկավար պաշտոններ։ Սակայն 2008 թվականի հունվարին ռազմական տրիբունալի կողմից դատապարտվել է մի քանի հոդվածներով, որոնք առնչվում էին յուրացմանը, ինչից հետո հեռացվել է ԱՄՆ զինված ուժերից: Այդ ամենից հետո Ուիլանը շարունակել է աշխատել Kelly Services-ում, որտեղ 2010 թվականին ստացել է անվտանգության հարցերով ավագ մենեջերի պաշտոն: Kelly Services-ում մնացել է մինչև 2016 թվականը, ինչից հետո տեղափոխվել է ավտոպահեստամասերի արտադրությամբ զբաղվող BorgWarner ընկերություն, որտեղ զբաղեցրել է ընկերության համաշխարհային անվտանգության և հետաքննությունների հարցերով տնօրենի պաշտոնը։

2006 թվականից ի վեր Ուիլանը պարբերաբար այցելում էր Ռուսաստան։ Սովորել է ռուսերեն, VKontakte սոցիալական ցանցում ունեցել իր էջը, որտեղ շփվել է ռուսաստանցի իր ընկերների հետ:

### Ձերբակալություն և դատավարություն
2018 թվականի դեկտեմբերի 22-ին Ուիլանը կրկին մեկնել էր Մոսկվա և տեղավորվել «Մետրոպոլ» հյուրանոցում։ Նրա եղբայրը պատմել էր, որ Փոլը ժամանել է Մոսկվա նախկին գործընկերոջ հարսանիքին մասնակցելու նպատակով, ով պատրաստվում էր ամուսնանալ ռուս կնոջ հետ։ 2018 թվականի դեկտեմբերի 28-ին Ուիլանը հյուրանոցի իր համարում ձերբակալվել է ԱԴԾ աշխատակիցների կողմից՝ ՌԴ հետախուզության աշխատակցից USB կրիչ ստանալիս։ Հետաքննության տվյալներով՝ դրանում պարունակվող տեղեկությունները վերաբերել են ԱԴԾ տնտեսական անվտանգության ծառայության ստորաբաժանումներից մեկի աշխատակիցներին։ Ինքը՝ Ուիլանը, ձերբակալվելուց հետո հայտարարել էր, որ ակնկալում էր, որ Մետրոպոլի սենյակում գտնվող իր ծանոթից «ֆլեշ կրիչով» պետք է ստանար Սերգիև Պոսադի եկեղեցիների լուսանկարները, որտեղ հանգստանում էր իր վաղեմի ընկերոջ՝ ռուս սպաներից մեկի հետ:

Ռուսական կողմը Փոլ Ուիլանին մեղադրել էր լրտեսության մեջ։ Մեղադրող կողմի կարծիքով՝ Ուիլանը ԱՄՆ հետախուզության կադրային սպա էր, որը Ռուսաստանում գաղտնի տեղեկություններ էր հավաքում և փորձում հավաքագրել ԱԴԾ-ի ու Պաշտպանության նախարարության աշխատակիցներին: Ինքը՝ Ուիլանը, հերքում էր մեղադրանքը՝ պնդելով, որ ինքը երբևէ առնչություն չի ունեցել ամերիկյան հետախուզական ծառայությունների հետ, այլ դարձել է սադրանքի զոհ, ինչը կապված է մոտ 100 հազար ռուբլի պարտքի հետ:

Ձերբակալությունից հետո Ուիլանը բազմիցս հայտարարել է իր առողջական խնդիրների և բարձրաձայնել բժշկական օգնություն չստանալու մասին։ 2020 թվականի մայիսի վերջին, ճողվածքը հեռացնելու համար, ենթարկվել է շտապ վիրահատության: Մոսկվայում ԱՄՆ դեսպանատունն այս վիրահատությունն անվանել է ուշացած, իսկ դեսպանության խոսնակ Ռեբեկա Ռոսի խոսքով՝ այն իրականացվել է միայն այն ժամանակ, երբ Ուիլանի վիճակը խիստ ծանր է եղել:

2020 թվականի հունիսին Մոսկվայի քաղաքային դատարանը Ուիլանին մեղավոր է ճանաչել լրտեսության մեջ և դատապարտել 16 տարվա ազատազրկման։ Պատիժը կրելու նպատակով ուղարկվել է Մորդովիայի IK-17 գաղութ:

Դատավճռից հետո ԱՄՆ պետքարտուղար Մայք Պոմպեոն հայտարարել է, որ ԱՄՆ-ն «վրդովված է Փոլ Ուիլիանին դատապարտելու ռուսական դատարանի որոշումից»։ «Մենք լրջորեն անհանգստացած ենք, որ Փոլի համար մերժել են ապահովել արդար դատավարության երաշխիքները,- ասել է նա: Պոմպեոյի խոսքով՝ ռուսական իշխանությունները «վտանգել են» Փոլի կյանքը՝ «անտեսելով նրա առողջական վիճակը»։ Պոմպեոն նշել է, որ «ռուսական իշխանությունների կողմից Փոլի նկատմամբ վերաբերմունքը շարունակում է սարսափելի լինել, և մենք պահանջում ենք նրան անհապաղ ազատ արձակել»: Փոլի փաստաբանների խոսքով՝ ձերբակալությունից հետո նրանց ասել են, որ Ուիլանին կարող են փոխանակել Վիկտոր Բուտի հետ, որը 2012-2022 թվականներին իր պատիժն էր կրում ամերիկյան բանտում՝ զենքի անօրինական գործարքների և ահաբեկչության ֆինանսավորման մեղադրանքով։

2024 թվականի օգոստոսի 1-ին ազատ է արձակվել Ռուսաստանի և Արևմուտքի միջև բանտարկյալների փոխանակման շրջանակներում։

Փոխանակումից մի քանի օր անց ՌԵՆ ՏՎ-ն և RT-ն հրապարակել են 2018 թվականին Փոլ Ուիլանի ձերբակալման և հյուրանոցի նրա սենյակի խուզարկության կադրերը:

## Ծանոթագրություններ

## Արտաքին հղումներ

Կատեգորիա:Ամերիկացի ոստիկաններ
Կատեգորիա:Ամերիկացիներ իռլանդական սերմամբ